
  Αθήνα,  22  Ιανουαρίου  2016
Προς

όλα τα ασφαλισμένα στον Λογαριασμό Υγείας 

Μέλη του ΣΟΕΛ
Θέμα: Παροχές - κάλυψη από την  Εθνική Ασφαλιστική και το ΣΟΕΛ.
Θα θέλαμε να σας ενημερώσουμε ότι το Εποπτικό Συμβούλιο κατά την υπ’ αριθμ. H΄19/1/13.1.2016 συνεδρίασή του, αφού έλαβε υπόψη του i) το υπ’ αριθμ. 53045 συμβόλαιο του ΣΟΕΛ με την Εθνική Ασφαλιστική και ii) την υπ’ αριθμ. 26158/11.12.2015 πρόσθετη πράξη, αποφάσισε όπως ισχύσουν τα εξής, από 1.1.2016 :

ΠΑΡΟΧΕΣ ΚΑΙ ΚΑΛΥΨΗ

1. Η κάλυψη της δαπάνης νοσηλείας σε όλα τα νοσοκομεία (ιδιωτικά και δημόσια) γίνεται σε ποσοστό 70% από την Εθνική Ασφαλιστική και το υπόλοιπο 30% για μεν τα ιδιωτικά νοσοκομεία, θα καλύπτεται 20% από τον ασφαλισμένο και 10% από τον Λογαριασμό Υγείας, για δε τα δημόσια νοσοκομεία όλο το 30% θα καταβάλλεται από τον Λογαριασμό Υγείας.

Σημειώνεται ότι μέχρι 31.12.2015, για τα ιδιωτικά νοσοκομεία τα ποσοστά κάλυψης ήταν 75% από την Εθνική Ασφαλιστική, 10% από τον ασφαλισμένο και 15% από τον Λογαριασμό Υγείας.  

Σε περίπτωση που ο ασφαλισμένος χρησιμοποιήσει άλλη ασφαλιστική εταιρεία ή τον ΕΟΠΥΥ και το ποσοστό κάλυψης από τους ανωτέρω είναι μεγαλύτερο του 20% της συνολικής δαπάνης νοσηλείας, δεν θα καταβάλλεται η ίδια συμμετοχή.

2. Ειδικά για τις περιπτώσεις νοσηλείας των μελών του ΣΟΕΛ σε ιδιωτικά νοσοκομεία με τα οποία είναι συμβεβλημένη η Εθνική Ασφαλιστική (για τα οποία μπορείτε να ενημερωθείτε από το site του ΣΟΕΛ – Λογαριασμό Υγείας) ισχύουν και τα εξής:

Θα πρέπει να δηλώνεται ΑΠΑΡΑΙΤΗΤΩΣ στο γραφείο κίνησης του ιδιωτικού νοσοκομείου ΠΡΟ της εισαγωγής, από τον ασφαλισμένο :

α)  οποιοδήποτε άλλο (τρίτο) ασφαλιστικό φορέα (ΕΟΠΥΥ, ατομικό ή άλλο ομαδικό ασφαλιστήριο),

β) η ασφάλιση μέσω ομαδικού συμβολαίου στην Εθνική Ασφαλιστική (αριθμός 53045),

γ)  το ΣΟΕΛ.

Σας επισημαίνουμε ότι η ανωτέρω διαδικασία για την εισαγωγή στα συμβεβλημένα με την Εθνική Ασφαλιστική νοσοκομεία, είναι ΑΠΑΡΑΙΤΗΤΗ για την ισχύ του συμβολαίου.

Σε αντίθετη περίπτωση, η εκκαθάριση των νοσηλείων θα γίνεται σύμφωνα με τον Κανονισμό του Λογαριασμού Υγείας, δηλαδή σύμφωνα με την εκκαθάριση νοσηλείων σε δημόσιο νοσοκομείο.

Οι εκτός τιμολογίου του νοσοκομείου αμοιβές που καταβάλλονται από τον ασφαλισμένο σε ιατρούς, βοηθούς, αναισθησιολόγους κ.λπ., θα εκκαθαρίζονται από τον Λογαριασμό Υγείας σύμφωνα με τις συμφωνηθείσες αμοιβές μεταξύ της Εθνικής Ασφαλιστικής και των ιδιωτικών νοσοκομείων.  

Σημειώνεται ότι τα παραστατικά των ιατρών κλπ, θα πρέπει να θεωρούνται από τα Λογιστήρια των Νοσοκομείων, για την ορθότητα των αμοιβών, πριν την προσκόμισή τους στο Λογαριασμό Υγείας για εκκαθάριση.
ΧΟΡΗΓΗΣΗ ΕΓΓΥΗΤΙΚΩΝ ΕΠΙΣΤΟΛΩΝ ΣΤΑ ΝΟΣΟΚΟΜΕΙΑ

1.  Για τα Ιδιωτικά Νοσοκομεία που είναι συμβεβλημένα με την Εθνική Ασφαλιστική, ο ασφαλισμένος θα πρέπει να ενημερώνει το ΣΟΕΛ για την εισαγωγή του στο Νοσοκομείο και το ΣΟΕΛ με τη σειρά του θα εκδίδει εγγυητική επιστολή για το 30% ενημερώνοντας ταυτόχρονα και την Εθνική Ασφαλιστική, η οποία θα καλύψει το υπόλοιπο 70%.

2. Για τα λοιπά Ιδιωτικά Νοσηλευτικά Ιδρύματα, που δεν είναι συμβεβλημένα με το Σ.Ο.Ε.Λ. και την Εθνική Ασφαλιστική δεν χορηγείται εγγυητική επιστολή, αλλά πρέπει να ενημερώνεται ο Λογαριασμός Υγείας κατά την εισαγωγή του ασφαλισμένου. 

3. Για τα Διαγνωστικά, Εξεταστικά κ.λπ Κέντρα δεν χορηγείται εγγυητική επιστολή, πλην αυτών τα οποία θα συμβληθούν με το Σ.Ο.Ε.Λ. 

4. Συνεχίζεται η χορήγηση από το Σ.Ο.Ε.Λ. των εγγυητικών επιστολών προς τα Δημόσια Νοσοκομεία και στα Μαιευτικά Τμήματα των Ιδιωτικών νοσοκομείων, με τα οποία δεν είναι συμβεβλημένη η Εθνική Ασφαλιστική, για το σύνολο της δαπάνης νοσηλείας.  
ΑΣΦΑΛΙΣΤΡΑ

Επίσης με την ίδια πρόσθετη πράξη έγινε αύξηση από 1.1.2016 κατά δεκαπέντε ευρώ (15,00€) ετησίως στo ασφάλιστρο που καταβάλλεται από το ΣΟΕΛ στην Εθνική Ασφαλιστική ήτοι από διακόσια ογδόντα ευρώ (280,00€) σε διακόσια ενενήντα πέντε ευρώ (295,00€), ετησίως.

Η επιβάρυνση των δεκαπέντε ευρώ (15,00€) και για τα προστατευόμενα μέλη θα καλυφθεί από τον Λογαριασμό Υγείας.

